KIRJALLINEN KYSYMYS E-1869/99

esittäjä(t): Maria Martens (PPE-DE) komissiolle

(14. lokakuuta 1999)

Aihe: Alankomaalaisille yrityksille ESR-ohjelman kautta myönnettyjen tukien lopettaminen

Kysymyksen esittäjä on kuullut viime kuukausien aikana huolestuttavia uutisia alankomaalaisten hankkeiden ESR-rahoituksesta. Rijnmondissa ja Gelderlandissa huhtikuussa 1999 suoritetuissa tarkastuksissa todettiin puutteita kirjanpidossa ja komissio aikoo siis lopettaa tukien myöntämisen alankomaalaisille hankkeille.

Voisiko komissio ilmoittaa syyn, jos se on todella aikeissa lopettaa tukien myöntämisen kaikille Alankomaiden ESR-ohjelmaan kuuluville hankkeille?

Kun lähdetään siitä, että komissionkaan mukaan hyviin hankkeisiin ei tulisi kohdistua kielteisiä vaikutuksia huonojen hankkeiden vuoksi, voiko komissio estää sen, että kaikki hankkeet eivät kärsi muutamasta mahdollisesta huolimattomuusvirheestä yhdessä hankkeessa?

Voisiko komissio sallia poikkeuksen suurimmalle osalle tuetuista hankkeista, joiden kirjanpito on varmasti vaatimusten mukainen?

Puutteet johtuvat usein menettelyjen monimutkaisuudesta ja komission maksujen viivästymisestä. Mihin toimiin komissio aikoo ryhtyä hankkeiden taloudellisen vastuun saattamiseksi avoimemmaksi ja yksinkertaisemmaksi?

Anna Diamantopouloun komission puolesta antama vastaus

(26. marraskuuta 1999)

Komissio teki huhtikuussa 1999 Euroopan sosiaalirahaston ESR:n toimintaa vuosina 19941997 koskevan tilintarkastuksen Alankomaissa Rijnmondin ja Gelderlandin alueilla. Tilintarkastusta vaati Euroopan petostentorjuntavirasto OLAF komission tekemästä edellisestä tilintarkastuksesta saatujen tulosten perusteella. Siinä havaittiin, että tarkastuksen kohteena olleista kahdeksasta ESR-hankkeesta kuudessa kirjanpito ja menotositteet olivat puutteelliset; nämä hankkeet edustivat 95 %:a tarkistetuista varoista.

Tulosten perusteella ESR:n tavoitteiden 1, 2, 3 ja 5b sekä yhteisön työllisyysaloitteen osalta maksettavia ennakkomaksuja on vähennetty yhteisön taloudellisten etujen turvaamiseksi siihen saakka, että virheellisyyksien esiintyvyys ja laajuus kaikissa hankkeissa voidaan määrittää riittävän useiden hankkeiden

perusteella. Tämä maksujen vähentäminen tehdään asetuksen (ETY) N:o 2052/88 soveltamisesta rakennerahastojen toiminnan yhteensovittamisen osalta toisaalta keskenään ja toisaalta Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 4253/88 muuttamisesta 20. heinäkuuta 1993 annetun neuvoston asetuksen (ETY) N:o 2082/93(1) 21 artiklan perusteella ja Euroopan yhteisöjen yleiseen talousarvioon sovellettavan 21 päivänä joulukuuta 1977 annetun varainhoitoasetuksen muuttamisesta tutkimukseen ja teknologiseen kehittämiseen osoitettuihin määrärahoihin sovellettavien erityissäännösten osalta 18. syyskuuta 1995 annetun neuvoston asetuksen (EY, Euratom, EHTY) N:o 2335/95(2) 2 artiklan perusteella.

Komission tekemän tilintarkastuksen jälkeen Alankomaiden viranomaiset tarkastivat 83 % vuonna 1997 toteutetuista ESR-hankkeista, jotka liittyivät edellä mainittuihin tavoitteisiin. Näitä lisätarkastuksia koskevassa viranomaisten raportissa virheellisesti käsitellyksi summaksi saatiin 58,4 miljoonaa Alankomaiden guldenia (26,5 milj. euroa), joka edustaa 22 %:a tarkastettujen hankkeiden määrästä ja 17,5 %:a vuoden 1997 ESR-rahoituksesta. Arvio vuosien 19941996 virheellisesti käsitellyistä rahamääristä ei ole vielä lopullinen.

Vähentäessään ESR-maksuja Alankomaille komissio ei pysty tekemään eroa yhteisön ja Alankomaiden ESR-sääntöjen mukaisten tai niiden vastaisten hankkeiden välillä. Toissijaisuusperiaatteen sekä komission ja jäsenvaltion yhteistyökumppanuuden mukaisesti on jäsenvaltion tehtävä pitää kirjaa aiheutuneista menoista ja todistaa ne. Koska Alankomaiden viranomaiset eivät vielä ole laatineet vuodelta 1997 lopullista maksuvaatimusta, jossa summat on korjattu, komissio ei voi yhteensovittamisasetuksen 21 artiklan ja rahoitusasetuksen 2 artiklan mukaisesti maksaa lopullisia ennakkomaksuja, jotka liittyvät Alankomaille myöhemmin maksettaviin vuosittaisiin maksueriin.

Komissio pyrkii löytämään asianmukaisen ja nopean ratkaisun tähän maksuongelmaan yhdessä Alankomaiden viranomaisten kanssa.

(1) EYVL L 193, 31.7.1993.

(2) EYVL L 240, 7.10.1995.